О изложби

Строгост и сведеност визуелног језика, вешта употреба линије кроз снажне контрасте и читљивост поруке препознатљив су рукопис који своје упориште има и у високом формалном образовању када је реч о признатим школама дизајна на овим просторима. Како би ефектно истакла и уперила фокус посматрача на жељену поруку, Раденковићева истрајава у свом минималистичком приступу. Снагу своје поруке она темељи на растерећењу од свега сувишног и слојева наративног. Колорит је редукован на три боје - драстичан контраст црне и беле и драматичну црвену, као и њихове комбинације - ружичасту и сиву. Додатно, употреба базичних угластих геометријских облика и тела правоугаоника, паралелограма, квадрата, коцки и квадера доприноси концизности, оштрини, јасноћи поруке. Експериментисањем кроз различите начине њиховог постављања у ликовно поље, умножавањем планова и употребом репетиције, овај плошни аранжман пред посматрачем твори илузију просторности и трансформише се у један сугестивни и тактилни свет различитих отвора, тунела, степеница и путева. Тако, на препознатљив и себи својствен начин, Миљана Раденковић вешто интегрише посматрача у свет својих слика.

Назив циклуса, као нераскидиви сегмент сваког уметничког дела, недвосмислено упућује на намеру ауторке да кроз универзалну симболику одшкринутих врата, светлости на крају тунела и заводљивости путева и степеништа као спона, раздрма летаргичну масу од апатије и позове је на размишљање о померању са мртве тачке. Поједностављеност форми и лишеност реторике у служби су постизања динамике и неизоставног ангажовања посматрача у један интелектуални процес на тему бројних животних дилема и питања. Публика, тако, постаје обавезујући чинилац у конституисању значења радова и кључни фактор за вишеструка тумачења.

